Vančo, Branislav, poslanec NR SR (2024-01-08):
Ďakujem pekne, pekne za slovo. A budem pokračovať tam, kde som, tam, kde som skončil, a zopakujem iba jednu vec. Podľa Benátskej komisie, ak sa postupuje v skrátenom legislatívnom, a hoci tento postup môže byť v súlade s národnou legislatívou, takýto prístup nie je vhodný na prijímanie zákonov v prípade komplexných a citlivých záležitostí, ktoré majú významný sociálny a politický dopad. Z toho, z tohto stanoviska Benátskej komisie jednoznačne vyplýva, že vláda urobila hneď na začiatku tohto legislatívneho procesu obrovskú chybu, keď si zaumienila presadiť zásadné zmeny Trestného zákona, Trestného poriadku a zákona o prokuratúre v skrátenom legislatívnom konaní. Poslanci a poslankyne koalície nediskutujú, dokonca tu nevidím momentálne ani jedného, ani jednu zástupkyňu okrem teda tých, čo tu musia sedieť, a je očividné, že nemajú záujem o diskusiu. Ale teda venujme sa tým málo argumentom, ktoré zazneli od predstaviteľov koalície mimo tejto rozpravy. Častým argumentom pre urýchlené zmeny Trestného zákona a Trestného poriadku, aj pre zrušenie špeciálnej prokuratúry je, že vláda chce, aby sme sa v tomto podobali na západné krajiny, resp. aby sme prijali štandardy zaužívané v západných demokratických štátoch a že napríklad orgán podobný úradu špeciálnej prokuratúry žiadne z týchto krajín, z týchto vyspelých krajín nemajú. Ide o klamstvo, pretože špeciálne prokuratúry alebo, alebo podobné orgány majú napríklad v Rakúsku, Španielsku, v Taliansku alebo aj vo Francúzsku, a asi sa zhodneme, že vo všetkých týchto prípadoch ide o vyspelé západoeurópske krajiny a takisto že existenciu týchto špecializovaných inštitúcií, špecializovaných pre boj s korupciou jednoducho nemožno poprieť. Ďalším, ďalším argumentom je, že máme plné väznice, a preto treba znižovať trestné sadzby a používať alternatívne tresty. Pravdou je, že väznice plnia páchatelia inej trestnej činnosti, nie napríklad korupčných trestných činov. Ja som si vytiahol štatistiku za posledných, za posledných desať rokov a môžem sa podeliť o ňu. Na nepodmienečný trest odňatia slobody za korupčný trestný čin bolo v roku 2013 odsúdených, boli odsúdení dvaja páchatelia, v roku 2014 štyria, v roku 2015 dvanásti, v roku 2016 traja, v roku 2017 štyria, takisto v roku 2018, v roku 2019 bol odsúdený za korupciu iba jeden človek, v roku 2020 traja ľudia, v roku 2021 päť ľudí a v roku 2020 (správne „2022“, pozn. red.) päť ľudí. Za posledných desať rokov teda išlo do väzenia 43 ľudí. To je štyri... štyri až päť priemer ročne. To je teda naozaj závratné číslo, pre ktoré treba meniť, treba meniť legislatívu a treba znižovať sadzby. Samozrejme, myslím to ironicky. Trestné sadzby za korupciu, resp. ich horné sadzby sú vraj príliš vysoké, sú uletené. V skutočnosti porovnávaním s trestnými sadzbami v Rakúsku alebo v Nemecku sú horné hranice len o jeden-dva, jeden-dva roky vyššie, ako je to v týchto krajinách. A, mimochodom, napríklad pred tromi rokmi, dvomi-tromi rokmi zistili v Nemecku, že im zásadnejším spôsobom začal stúpať počet trestných činov, korupčných trestných činov, a oni sa rozhodli ísť úplne opačnou cestou ako táto vláda. Oni, naopak, sprísnili sadzby a zvýšili, zvýšili sadzby, aby viac odradili týchto páchateľov alebo potenciálnych páchateľov od toho, aby páchali trestnú činnosť. Táto vláda ide opačným smerom. Táto vláda tvrdí, že je priveľa trestných činov, priveľa ľudí odsúdených za korupciu, čo, čo nie je pravda, a navyše ešte ide znižovať trestné sadzby, aby, aby motivovala páchať trestnú činnosť, korupčnú trestnú činnosť ešte vo väčšej miere, či už je to ich cieľom, alebo nie, to presne sa udeje. Bude to motiváciou pre páchanie ďalšej trestnej činnosti. Najhoršie je, že cena za to, čo tu predkladá vládna koalícia s cieľom zaistiť beztrestnosť určitých ľudí, jej dôsledkom bude masívne ohrozenie bezpečnosti všetkých občanov a občaniek Slovenskej republiky, pretože naozaj s týmto prístupom bude kriminality oveľa viac a oveľa viac páchateľov spravodlivosti aj unikne, jednak z kapacitných dôvodov, a jednak kvôli tomu, že aj keď budú odstíhaní, nepôjdu do väzenia, ale dostanú podmienku alebo sa vykúpia pomocou zaplatenia pokuty... (Prerušenie vystúpenia časomerom. Potlesk.)